Jan E. Jørgensen (V), 2024-04-04:
Se, hvis nogen i valgkampen havde spurgt, om jeg i denne valgperiode ville opleve en socialdemokratisk statsminister skrive skattestoppet ind i regeringsgrundlaget, så ville jeg nok have kigget måbende på vedkommende og sagt: Nej, hvad tror du selv?
Og hvis nogen havde spurgt mig, om der i et Folketing med rødt flertal ville kunne skaffes 90 mandater bag de største personskattelettelser i 10 år, så havde jeg sagt: Det kommer ikke til at ske.
Og hvis nogen havde spurgt, om topskatten ville blive lettet i et rødt Folketing med en socialdemokratisk statsminister, så ville jeg have sagt, at det var helt, helt umuligt at forestille sig.
Når end ikke et blåt flertal og en Venstrestatsminister kunne sænke personskatten, ville det da slet ikke kunne lade sig gøre med en socialdemokrat i spidsen med et solidt rødt folketingsflertal.
Ikke desto mindre står jeg nu her i dag og er med til at førstebehandle et lovforslag, der gennemfører de største skattelettelser i 10 år, og som sender mere end 10 mia. kr. tilbage til danskerne.
Jeg står i dag og kan konstatere, at ingen socialdemokrater taler om skattelettelser eller velfærd; de taler nu alle sammen om skattelettelser og velfærd.
Vi er nu klar til at give danskerne flere af deres egne penge tilbage og lade hårdtarbejdende danskere få en større gevinst ud af deres flid.
For selvfølgelig skal hårdt arbejde kunne betale sig.
Alle her i salen ved, at vi mangler arbejdskraft i bl.a. sundhedsvæsenet og i forhold til den grønne omstilling.
For der er jo strengt taget opgaver nok, der skal løses i sundhedsvæsenet, i den grønne omstilling, i forsvaret og i et privat erhvervsliv, som jo altså finansierer hele gildet, og som også mangler arbejdskraft.
Derfor skal vi sikre vækst og velstand ved at sænke skatten for på den måde at kunne få den tryghed, velfærd og grønne omstilling, som vi ønsker.
For helt ærligt, vi har i dag en topskat, som bliver betalt af mere end en halv million danskere.
Det er 280.000 danskere, som vil opleve, at skatten på den sidst tjente krone falder markant, og at det nu bedre kan betale sig at tage en ekstra tørn.
Og nej, det er ikke kun læger og advokater og direktører osv., der får de her fordele.
Der er ikke mindre end 100.000 faglærte arbejdere, hr. formand, der får lov til at beholde flere penge selv.
Derudover leverer reformen samlet set et forøget arbejdsudbud på over 5.000 fuldtidspersoner.
Dem, der ønsker at finde fejl ved reformen, og endda dem i den liberale lejr, som ikke ønsker at stemme for det, vil jeg minde om, hvor svært det var at lave ændringer med personskatterne, da vi havde en VLAK-regering med et blåt flertal.
Der skete ingenting.
Jeg forstår sådan set godt modstanden mod toptopskatten – jeg er heller ikke selv tilhænger af den og har svært ved at se den overleve, hvis der igen kommer 90 blå mandater – men den samlede pakke er altså stadig væk 100 gange bedre, end at der ingenting sker.
Og mon ikke vi kan få tidslen fjernet på et tidspunkt efter et valg?
Selvfølgelig kan man altid drømme om mere eller bedre, men når alt kommer til alt, har man her muligheden for at stemme for en lov, der sender 10 mia. kr. tilbage til befolkningen.
Det giver en almindelig børnefamilie en skattelettelse på knap 6.000 kr. om året, og den enlige forsørger i arbejdet vil få en skattelettelse på 8.000 kr. årligt.
Jeg ved godt, hvad jeg vælger.
Se, Venstre er et gammelt parti.
Jeg faldt over den her pjece fra 1960 med overskriften »Skatten ned, humøret op«.
Dengang foreslog vi skattelettelser for 800 mio. kr.
Nu gennemfører vi skattelettelser for 10 mia. kr.
Det er da ikke helt skidt, selv om jeg godt ved, at der har været en smule inflation siden dengang.
Eksemplet er mest taget med for at vise, at vi altid i Venstre har været på skatteborgernes side.
Dengang i 1960 sagde vi, at det skal kunne betale sig at arbejde, det skal kunne betale sig at tjene penge, og at det skal kunne betale sig at spare op.
Det mener vi stadigvæk den dag i dag, og derfor er vi glade for dette lovforslag.